text: Tarragona, a vista d'ocell i a tocar de la terra | Costa Daurada
  Fem de romans
  Posen uns ulls com taronges, els miren i remiren, al·lucinen amb la realitat feta miniatura... Aquí els nens i nenes coneixen els monuments tocant-los i corrent al seu voltant una i mil vegades. Qui ha dit que conèixer la història del país s'ha de fer només amb muntanyes de llibres i hores de classe?
  A l'espai MiniTarraco les criatures deixaran de banda per un dia els jocs del segle XXI i saltaran més de 2.000 anys enrere. Enfundats en vestimentes de l'època dels emperadors, podran triar entre la gimcana romana, els jocs de corda, les carreres de sacs, el joc d'encistellar ametlles, la xarranca, el trencaclosques gegant... i fins i tot faran d'arqueòlegs als sorrals, on encara hi ha joies romanes ocultes. Es necessiten Indiana Jones tarragonins!
  Per acabar-ho de rematar, la visita es pot completar amb un àpat a l'aire lliure als espais disponibles per llogar. Pícnics, calçotades, costellades, paelles amb amics i en família es converteixen en un dinar amb regust històric. Això sí, cal reservar amb anticipació.
  De la maqueta a la realitat
  Des de MiniTarraco també s'organitzen sortides guiades al Parc Ecohistòric del Pont del Diable. Després d'un bon esmorzar, pots seguir la pista dels romans fins a l'aqüeducte i les pedreres que es van obrir per construir-lo, els jardins romàntics i els elements modernistes de l'antiga finca Puig i Valls. Tot plegat, per a grups de com a mínim 15 persones. No t'oblidis de portar calçat còmode!
  Per començar a planificar l'hortet
  I de la història de la terra, a cavar la terra! Per culminar aquesta TripIdea, què millor que acabar al Parc Agroecològic l'Hort de la Sínia. Cada vegada sou més els que voleu tenir el vostre hortet a casa. I la tardor és un excel·lent moment perquè comenceu a dissenyar-lo i planificar-lo.
  Els tallers d'horticultura del centre fan realitat la il·lusió de tenir a la terrassa de casa verdures i hortalisses que després acabarem menjant, una petita jardinera amb plantes medicinals per quan et vols alliberar de l'estrès, o un tros de terra al jardí on pots experimentar creuant espècies de tomàquets o carbassons.
  Has vist mai una sínia antiga que proveeixi d'aigua tot el regadiu d'una finca? Als nens i nenes, tan acostumats a la rabiosa modernitat, els deixarà amb la boca oberta. Per cert, per si de cas, no et deixis el banyador a casa. L'Hort de la Sínia és a pocs minuts a peu de la platja de Tamarit, una de les més apreciades de la Costa Daurada, on arribaràs després d'un relaxant passeig pels camins de la desembocadura del riu Gaià.